I en fyringsrunde tirsdag blev 19 medarbejdere fra lysfabrikken Martin i Frederikshavn besked på at finde sig et andet arbejde. Det sker efter en lignende fyringsrunde tilbage i november, hvor 21 medarbejdere mistede deres job, men ifølge fabrikschefen skal fyringerne ikke ses som et krisetegn. - Det skyldes nogle ændringer i efterspørgslen, hvor LED-lys blivere mere og mere efterspurgt, og det kræver ikke nær så mange medarbejdere at producere, siger fabrikschef Peter Høy. Faktisk går det ifølge Peter Høy rigtig godt på fabrikken i Frederikshavn, og han forudser, at der ligefrem kan blive tale om at genansætte folk til efteråret. - Det kan jeg i hvert fald ikke afvise. Der bliver muligvis flyttet noget produktion til Frederikshavn fra Kina, og hvis det går som vi håber, bliver der mere at se til på et tidspunkt, siger Peter Høy. Med tirsdagens fyringer har Martin Professional i Frederikshavn omkring 190 ansatte.

Referat:
Fabrikschefen for Martin Professional ser lyst på fremtiden efter fyring af 19 medarbejdere.